«Δεν υπάρχει απόλυτη προστασία της πρώτης κατοικίας σε καμία προηγμένη οικονομία για να προσθέσει, ούτε πρέπει να υπάρχει, διότι είναι επιζήμια για την οικονομία» τόνισε ο υπουργός Ανάπτυξης στο πλαίσιο χαιρετισμού που απηύθυνε σε εκδήλωση του Επαγγελματικού Επιμελητηρίου.

Υπενθυμίζεται ότι μετά τις 30 Απριλίου παύει να ισχύει το νομοθετικό πλαίσιο του «νόμου Κατσέλη» για τη δυνατότητα προστασίας της πρώτης κατοικίας όπως τροποποιήθηκε στη συνέχεια από τις επόμενες κυβερνήσεις. Στα μέσα Ιανουαρίου, ο Γεωργιάδης είχε «προειδοποιήσει» ότι μετά τις 30 Απριλίου δεν προστατεύεται η πρώτη κατοικία, «ώστε να μη χαλάμε τις καρδιές μας». Τόνισε ότι υπάρχει και «στοιχείο ατομικής ευθύνης» για όσους χάσουν τα σπίτια τους. Λίγες μέρες μετά, είχε καλέσει τους πολίτες να «φερθούν ώριμα» και να προσπαθήσουν να προστατεύσουν τις περιουσίες τους.

Τις τελευταίες δηλώσεις Γεωργιάδη επικρίνουν με ανακοινώσεις τους ο ΣΥΡΙΖΑ και το ΚΙΝΑΛ:

«Αποκρουστική, απάνθρωπη και εσφαλμένη» χαρακτηρίζει την άποψη του υπουργού Ανάπτυξης ο Νίκος Παππάς. Ο τομεάρχης Οικονομίας της Κ.Ο. της αξιωματικής αντιπολίτευσης επισημαίνει ότι «ο Κυριάκος Μητσοτάκης φέρει ακέραιη την ευθύνη για τις αθλιότητες Γεωργιάδη εις βάρος όσων αδυνατούν να καλύψουν τις υποχρεώσεις τους» και προσθέτει «αρκετά με την απάτη της ΝΔ. Οι πολίτες δεν θα ανεχθούν τον κυνισμό ή να τους κουνούν το δάκτυλο όσοι τους έφεραν στην καταστροφή».

«Ο κ Α. Γεωργιάδης αφιέρωσε το μεγαλύτερο μέρος του χαιρετισμού του σε εκδήλωση του Επαγγελματικού Επιμελητηρίου, για να τους πείσει πόσο σωστή είναι η απαίτηση των funds για γενικευμένους πλειστηριασμούς της Α΄ κατοικίας των δανειοληπτών. Δηλαδή να τους πάρουν τα σπίτια οι τράπεζες χωρίς εξαιρέσεις. Το επόμενο βήμα φανταζόμαστε είναι να επιβλέψει προσωπικά και να εγγυηθεί την εκτέλεση των εντολών των funds. Μη τους ξεφύγει και κανένας», αναφέρεται στην ανακοίνωση του ΚΙΝΑΛ.